ખેડબ્રહ્મા તાલુકાની સહકારી મંડળી દ્વારા કલછાવાડ ગામે બનાવાયેલ ચેકડેમના કામના બીલના નાણાં મંજુર કરવા અર્થે ખેડબ્રહ્માની પંચાયત સિંચાઇ પેટા વિભાગના નાયબ કાર્યપાલક ઇજનેર અને અધિક મદદનીશ ઇજનેરે રૂા.૧.૧૨ લાખની લાંચ લેતાં એસીબીએ રંગેહાથે ઝડપી લીધા હતા. પ્રાપ્ત વિગત અનુસાર ખેડબ્રહ્મા ખાતે આવેલ સિંચાઇ પેટા વિભાગમાં ઘનશ્યામભાઇ છબીલદાસ રામચંદાણી નાયબ કાર્યપાલક ઇજનેર તરીકે ફરજ બજાવી રહ્યા છે, જયારે આજ વિભાગમાં વર્ગ-૩ના અધિક મદદનીશ ઇજનેર તરીકે ભાર્ગવભાઇ પ્રવિણભાઇ પંડયા ફરજ બજાવી રહ્યા છે. ખેડબ્રહ્મા તાલુકાના કલછાવાડ ગામે ચેકડેમ બનાવવાનું કામ સહકારી મંડળી દ્વારા થયા બાદ તે કામ પૂર્ણ થતા કામના બીલના નાણાં રૂા.૭,૦૦,૭૨૧ મંજુર થયા હતા.